Document ID: 31996R0499

Ir-Regolament tal-Kunsill (KE) Nru 499/96
tad-19 ta' Marzu 1996
li jintroduċi u li jipprovdi għall-amministrazzjoni tal-kwoti tat-tariffi ta' Komunità għal ċerti prodotti tas-sajd u ta' żwiemel ħajjin li joriġinaw fl-Islanda
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 113 tiegħu,
Wara li kkunsidra l-proposta tal-Kummissjoni,
Billi ġie milħuq Ftehim bejn il-Komunità Ekonomika Ewropea u r-Repubblika ta' l-Islanda [1];
Billi, wara l-adeżjoni ta' l-Awstrija, il-Finlandja u l-Isvezja, il-Ftehim hawn fuq imsemmi għandu jiġi aġġustat biex jagħti kas, b'mod partikolari, ta' l-arranġamenti kummerċjali eżistenti għall-prodotti tas-sajd bejn l-Awstrija, il-Finlandja u l-Isvezja, min-naħa waħda, u l-Islanda, min-naħa l-oħra;
Billi, għal dak il-għan, ġie konkluż Protokoll Addizzjonali għall-Ftehim hawn fuq imsemmi, approvat bid-Deċiżjoni 96/147/KE [2] kif ukoll bħala Ftehim f'forma ta' Skambji ta' Ittri approvat bid-Deċiżjoni 95/582/KE [3] bejn il-Komunità u l-Islanda; billi bis-saħħa ta' dawn l-istrumenti l-Komunità ntrabtet li tintroduċi, soġġett għal ċerti kondizzjonijiet, mill-1 ta' Jannar sal-31 ta' Diċembru ta' kull sena kwoti ta' tariffi tal-Komunità mingħajr dazju għal numru ta' prodotti li joriġinaw fl-Islanda;
Billi l-kwoti ta' tariffi msemmija għandhom x'jaqsmu ma' perjodu indefinit u għalhekk, għal raġunijiet ta' effiċjenza u sabiex tkun simplifikata l-implimentazzjoni tal-miżuri konċernati, jidher xieraq li jkun provdut sabiex l-applikazzjoni ta' dan ir-Regolament titpoġġa fuq livell multi-annwali;
Billi, għal raġunijiet ta' simplifikazzjoni, għandha ssir disposizzjoni biex tagħti s-setgħa lill-Kummissjoni ddaħħal fis-seħħ, wara li tirċievi l-opinjoni tal-Kumitat tal-Kodiċi Doganali, l-emendi u l-addattamenti tekniċi meħtieġa ta' dan ir-Regolament li joħorġu mill-emendi dwar in-nomenklatura magħquda u l-kodiċi tat-Taric, estensjonijiet tal-miżuri tat-tariffa, addattamenti meħtieġa wara l-konklużjoni ta' protokolli jew skambji ta' ittri, emendi għal dan ir-Regolament għall-implimentazzjoni ta' kull strument ieħor fil-qafas tal-Ftehim imsemmi fuq kif ukoll adattamenti għal volum, perjodi u r-rati tal-kwoti li joħorġu minn deċiżjonijiet mill-Kunsill;
Billi l-importaturi kollha tal-Komunità għandhom jiġu żgurati aċċess indaqs u kontinwu għat-tali kwota u r-rata ta' dazju stabbilita għall-kwota għandha tkun applikata mingħajr interruzzjoni għall-importazzjonijiet kollha tal-prodott imsemmi fl-Istati Membri kollha sakemm il-kwota tiġi eżawrita, matul il-perjodu sħiħ tal-validità tal-ftehim ma' l-Islanda;
Billi d-deċiżjoni għall-ftuħ, fit-twettiq ta' l-obbligi internazzjonali tagħha, tal-kwoti tat-tariffi għandha tittieħed mill-Komunità; billi, sabiex tiżgura l-effiċjenza ta' amministrazzjoni komuni ta' dawn il-kwoti, ma hemm ebda raġuni għalfejn l-Istati Membri ma għandhomx ikunu awtorizzati li jiġbdu mill-volumi tal-kwota, il-kwantitajiet meħtieġa li jikkorrispondu għall-importazzjonijiet attwali; billi dan il-metodu ta' amministrazzjoni jeħtieġ koperazzjoni mill-qrib bejn l-Istati Membri u l-Kummissjoni u din ta' l-aħħar b'mod partikolari għandha tkun kapaċi tissorvelja r-rata li biha jkunu qegħdin jintużaw il-kwoti u tavża lill-Istati Membri kix xieraq,
ADOTTAT DAN IR-REGOLAMENT:
Artikolu 1
1. Mill-1 ta' Jannar sal-31 ta' Diċembru ta' kull sena, id-dazji doganali applikabbli għall-importazzjoni tal-prodotti li joriġinaw fl-Islanda li hemm referenza għalihom f'dan ir-Regolament għandhom jiġu sospiżi fil-limiti tal-kwoti ta' tariffi tal-Komunità murija għal kull prodott.
2. L-importazzjonijiet ta' prodotti tas-sajd ma għandhomx jikkwalifikaw għall-kwoti ta' tariffi sakemm il-prezz liberu fil-fruntiera stabbilit fl-Artikolu 22 tar-Regolament tal-Kunsill (KEE) Nru 3759/92 tas-17 ta' Diċembru 1992 dwar l-organizzazzjoni komuni tas-suq tal-prodotti tas-sajd u ta' l-akwakultura [4] jkun mill-anqas daqs kwalunkwe prezz ta' referenza li kien ġie stabbilit mill-Komunità għall-prodotti jew għall-kategoriji tal-prodotti msemmija.
3. Id-disposizzjonijiet tal-Protokoll 3 tal-Ftehim bejn il-Komunità Ekonomika Ewropea u r-Repubblika ta' l-Islanda li jiddefinixxu l-kunċett tal-prodotti ta' oriġini u li jistabbilixxu l-arranġamenti għal koperazzjoni amministrattiva, kif l-aħħar emendati bid-Deċiżjoni Nru 1/94 tal-Kumitat Konġunt tal-KE-Islanda [5], għandhom jgħoddu.
Artikolu 2
Il-kwoti ta' tariffi li hemm referenza għalihom fl-Artikolu 1 għandhom jiġu amministrati mill-Kummissjoni, li tista' tieħu kwalunkwe miżura amministrattiva xierqa sabiex tiżgura amministrazzjoni effiċjenti.
Artikolu 3
Jekk importatur jippreżenta fi Stat Membru dikjarazzjoni tad-dħul għal ċirkolazzjoni libera inkluża talba għal benefiċċju preferenzjali għal prodott kopert b'dan ir-Regolament, u jekk din id-dikjarazzjoni tiġi aċċettata mill-awtoritajiet doganali, l-Istat Membru konċernat għandu jieħu, mill-volum tal-kwota permezz ta' notifika lill-Kummissjoni, kwantità li tikkorrospondi għal dawk il-ħtiġiet.
It-talbiet għat-teħid, b'indikazzjoni tad-data ta' l-aċċettazzjoni tad-dikjarazzjonijiet imsemmija, għandhom jiġu kkomunikati lill-Kummissjoni mingħajr dewmien.
It-teħid jingħata mill-Kummissjoni fuq il-bażi tad-data ta' l-aċċettazzjoni tad-dikjarazzjoni tad-dħul fis-seħħ taċ-ċirkolazzjoni libera mill-awtoritajiet doganali ta' l-Istati Membri konċernati, sakemm il-bilanċ disponibbli jippermetti dan.
Jekk Stat Membru ma jużax il-kwantitajiet kollha meħuda, huwa għandu jġibhom mill-ġdid, mill-aktar fis possibbli, għall-volum tal-kwota li tikkorrispondi.
Jekk il-kwantitajiet mitluba huma aktar mill-bilanċ disponibbli tal-volum tal-kwota, l-allokazzjoni ssir fuq bażi pro rata skond it-talbiet. L-Istati Membri għandhom jiġu avżati b'dan mill-Kummissjoni.
Artikolu 4
Kull Stat Membru għandu jiggarantixxi l-aċċess ugwali u kontinwu lill-importaturi tal-prodotti msemmija għall-kwoti sakemm il-bilanċ tal-volum tal-kwota li tikkorrospondi jippermetti dan.
Artikolu 5
1. Id-disposizzjonijiet meħtieġa għall-applikazzjoni ta' dan ir-Regolament, b'mod partikolari:
(a) l-emendi u l-adattamenti tekniċi, sakemm ikunu meħtieġa, li joħorġu mill-emendi tan-nomenklatura magħquda u l-kodiċi tat-Taric;
(b) l-adattamenti meħtieġa li jirriżultaw mill-konklużjoni mill-Kunsill tal-protokolli jew l-Iskambji ta' l-Ittri bejn il-Komunità u l-Islanda fil-qafas tal-Ftehim li hemm referenza għalih f'dan ir-Regolament;
(ċ) il-prorogazzjoni tal-miżuri tat-tariffi li jikkonformaw mad-disposizzjonijiet li jinsabu fil-Ftehim li hemm referenza għalih f'dan ir-Regolament;
(d) l-adattamenti meħtieġa għall-volumi, perjodi u dazju tal-kwota li joħorġu mid-deċiżjonijiet adottati mill-Kunsill; u
(e) l-emendi għal dan ir-Regolament meħtieġa għat-twettiq fil-prattika ta' kwalunkwe att ieħor fil-qafas tal-Ftehim li hemm referenza għalih f'dan ir-Regolament
għandhom jiġu adottati skond il-proċedura stabbilita fl-Artikolu 6(2).
2. Id-disposizzjonijiet adottati bi qbil mal-paragrafu 1 ma għandhomx jawtorizzaw lill-Kummissjoni biex:
- ittella' bilanċ ta' kwantitajiet preferenzjali minn perjodu wieħed ta' kwota għal ieħor,
- timmodifika l-iskeda stabbilita fil-ftehim jew fil-protokolli,
- tittrasferixxi kwantitajiet minn kwota waħda għal oħra,
- tintroduċi u tamministra kwoti li jirriżultaw minn ftehim ġodda,
- tadotta leġislazzjoni li taffettwa l-amministrazzjoni tal-kwoti li huma soġġetti għaċ-ċertifikazzjoni ta' l-importazzjoni.
Artikolu 6
1. Il-Kummissjoni għandha tkun megħjuna mill-Kumitat tal-Kodiċi Doganali stabbilit bl-Artikolu 247 tar-Regolament (KEE) Nru 2913/92 [6].
2. Ir-rappreżentant tal-Kummissjoni għandu jissottometti lill-Kumitat abbozz tal-miżuri li għandhom jittieħdu. Il-Kumitat għandu jwassal l-opinjoni tiegħu dwar l-abbozz fil-limitu taż-żmien li l-president jista' jistabbilixxi skond l-urġenza tal-materja. L-opinjoni għandha titwassal bil-maġġoranza stabbilita fl-Artikolu 148(2) tat-Trattat fil-każ ta' deċiżjonijiet li l-Kunsill jeħtieġ li jadotta fuq proposta mill-Kummissjoni. Il-voti tar-rappreżentanti ta' l-Istati Membri fi ħdan il-Kumitat għandhom jiġu mogħtija piż bil-mod stabbilit f'dak l-Artikolu. Il-president ma għandux jivvota.
Il-Kummissjoni għandha tadotta l-miżuri, li għandhom jibdew jgħoddu minnufih. Iżda, jekk dawn il-miżuri mhumiex skond l-opinjoni tal-Kumitat, dawn għandhom jiġu kkomunikati mill-Kummissjoni lill-Kunsill minnufih. F'dak il-każ:
- il-Kummissjoni għandha tiddifferixxi l-applikazzjoni tal-miżuri li hija tkun ddeċidiet għal tlett xhur mid-data ta' din il-komunikazzjoni,
- il-Kunsill, li jaġixxi b'maġġoranza kwalifikata, jista' jieħu deċiżjoni differenti fil-perjodu li hemm referenza għalih fl-ewwel paragrafu.
3. Il-Kumitat jista' jeżamina kwalunkwe mistoqsija dwar l-applikazzjoni ta' dan ir-Regolament li titqajjem mill-president tagħha jew fuq l-inizzjattiva tiegħu stess jew fuq it-talba ta' Stat Membru.
Artikolu 7
L-Istati Membri u l-Kummissjoni għandhom jikkoperaw mill-qrib sabiex jiżguraw li dan ir-Regolament jiġi mħares.
Artikolu 8
Dan ir-Regolament għandu jidħol fis-seħħ fil-ġurnata ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jgħodd mill-1 ta' Jannar 1995.
Dan ir-Regolament għandu jorbot fl-intier tiegħu u għandu japplika direttament fl-Istati Membri kollha.
Magħmul fi Brussel, fid-19 ta' Marzu 1996.

Labels: 3
18
6